**ZAKON**

**O UTVRĐIVANJU I REALIZACIJI POTRAŽIVANJA GRAĐANA U POSTUPKU PRIVATIZACIJE**

**("Službene novine Federacije BiH", br. 27/97, 8/99, 45/00, 54/00, 32/01, 27/2002, 57/03, 44/04, 79/07, 65/09, 48/11, 111/12, 86/15, 13/18, 44/20, 103/21 i 81/23)**

**- prečišćena neslužbena verzija –**

**I - OSNOVNE ODREDBE**

**Član 1.**

Ovim zakonom uređuje se: utvrđivanje i realizacija potraživanja građana prema Federaciji Bosne i Hercegovine (u daljem tekstu: Federacija), način evidentiranja i postupak realizacije ovih potraživanja u postupku privatizacije.

**Član 2.**

Potraživanjima građana, koja se izmiruju u skladu sa ovim zakonom, smatraju se potraživanja po osnovu stare devizne štednje, po osnovu kompenzacije za denacionalizovanu imovinu koja se ne može vratiti u vlasništvo i posjed, potraživanja po osnovu neisplaćenih plaća pripadnika Armije RBiH, Hrvatskog vijeća obrane i Policije i opća potraživanja građana utvrđena Zakonom o privatizaciji preduzeća.

**II - POTRAŽIVANJA GRAĐANA PO OSNOVU STARE DEVIZNE ŠTEDNJE**

**Član 3.**

Lice koje ima deviznu štednju u bankama ili poslovnim jedinicama sa sjedištem na teritoriji Federacije iznad 100 KM, a bilo je državljanin bivše Socijalističke Republike Bosne i Hercegovine i na dan 31. marta 1991. godine imalo prebivalište na teritoriji koja sada pripada Federaciji stiče potraživanja prema Federaciji sa stanjem na dan 31. marta 1992. godine.

Realizacija potraživanja građana koji su na dan 31. marta 1991. godine imali državljanstvo bivše Socijalističke Republike Bosne i Hercegovine, a koji nemaju prebivalište na teritoriji Federacije, kao i drugih lica, koja imaju devizna potraživanja u bankama na teritoriji Federacije, u smislu ovog zakona, uredit će se posebnim propisom.

Licima iz stava 1. ovog člana s deviznom štednjom do 100 DEM banke će na njihov zahtjev isplatiti iznos štednje.

Potraživanja iz stava 3. ovog člana dospijevaju po isteku roka od tri mjeseca od dana primjene ovog zakona.

**III - EVIDENTIRANJE POTRAŽIVANJA GRAĐANA**

**Član 4.**

Potraživanja građana iz člana 2. ovog zakona iskazuju se u KM..

Potraživanja građana iz člana 3. ovog zakona preračunavaju se u KM po odnosima valuta, po kursnoj listi Narodne banke Bosne i Hercegovine, na dan 31. marta 1992. godine.

**Član 5.**

Potraživanja građana po svim osnovama iz člana 2. ovog zakona iskazuju se na jedinstvenom računu građanina (u daljem tekstu: Jedinstveni račun) u Agenciji za privatizaciju u Federaciji BiH prema mjestu prebivališta građanina.

**Član 5a.**

Izuzetno od člana 5. ovog Zakona potraživanje po osnovu stare devizne štednje postaje unutrašnji dug Federacije Bosne i Hercegovine koji se izmiruje u skladu sa posebnim zakonom, osim ako lice koje ima potraživanje na osnovu stare devizne štednje ne da izjavu da se ta potraživanja koriste za namjene iz člana 18. ovog Zakona.

Izjava iz stava 1. ovog člana je neopoziva i podnosi se Federalnom ministarstvu finansija u roku od tri mjeseca od dana stupanja na snagu ovog Zakona.

**Član 6.**

Potraživanja iz člana 21. Zakona o privatizaciji preduzeća unose se na Jedinstveni račun po nalogu Agencije za privatizaciju u Federaciji Bosne i Hercegovine, što se uređuje posebnim aktom.

**Član 7.**

Potraživanja iz člana 3. ovog zakona banka na zahtjev štedište koji se podnosi u roku od šest mjeseci od dana usvajanja ovog zakona prenosi na Jedinstveni račun štediše.

Način prenosa potraživanja građana iz stava 1. ovog člana čiji se računi vode u bankama kod kojih su organizacione jedinice na teritoriju Federacije prestale s radom, uredit će se posebnim propisom Federalnog ministarstva finansija.

**Član 8.**

Potraživanja po osnovu Zakona o restituciji unose se na Jedinstveni račun na osnovu pravomoćnog akta o utvrđivanju prava na restituciju.

**Član 9.**

Potraživanja po osnovu ostvarenih, a neisplaćenih plaća pripadnika Armije RBiH, Hrvatskog vijeća obrane i Policije, unose se na osnovu javne isprave izdate od nadležnog organa.

**Član 10.**

Organi nadležni za utvrđivanje potraživanja iz čl. 6, 7. i 9. ovog zakona dužni su u roku od 60 dana od dana početka primjene ovoga zakona, dostaviti Agenciji za privatizaciju u Federaciji BiH naloge za upis potraživanja na Jedinstveni račun građanina.

**Član 11.**

Otvaranje Jedinstvenih računa vrši se po službenoj dužnosti na osnovu matičnog broja građana-nosilaca potraživanja iz ovog zakona. Jedinstveni račun predstavlja certifikat gradanina, a otvaranje Jedinstvenog računa po osnovu stare devizne štednje vrši se na zahtjev štediše.

**Član 12.**

O stanju na Jedinstvenom računu Agencije za privatizaciju u Federaciji BiH izdaje građaninu izvod sa računa.

U izvodu sa Jedinstvenog računa posebno se iskazuju potraživanja iz čl. 7, 8. i 9. ovog zakona.

Agencija za privatizaciju u Federaciji BiH je obavezna da poslije svake promjene na Jedinstvenom računu izda novi izvod.

**Član 13.**

*(brisano)*

**Član 14.**

Građanin ima pravo, u roku od 30 dana od dobijanja izvoda, zahtijevati od organa nadležnog za utvrđivanje pojedinih potraživanja, ispravku iznosa potraživanja.

Ukoliko organ iz stava 1. ovog člana utvrdi da je zahtjev građanina opravdan, dužan je bez odlaganja izdati nalog Agenciji za privatizaciju u Federaciji BiH za ispravku iznosa po osnovu stava 1. ovog člana.

**IV - REALIZACIJA POTRAŽIVANJA GRAĐANA**

**Član 15.**

Potraživanje sa Jedinstvenog računa građani mogu u skladu sa zakonom koristiti za kupovinu:

- stanova na kojima postoji stanarsko pravo;

- dionica preduzeća;

- imovine preduzeća;

- poslovnih prostora u vlasništvu općina, i

- druge imovine koja se bude prodavala u procesu privatizacije.

**Član 16.**

Potraživanja na Jedinstvenom računu su prenosiva.

Prenos potraživanja se vrši nalogom za prenos kod Agencije za privatizaciju u Federaciji BiH.

**Član 17.**

Plaćanje po osnovu kupovine smatra se izvršenim momentom prenosa potraživanja sa Jedinstvenog računa na račun prodavca.

**Član 18.**

Potraživanja sa Jedinstvenog računa mogu se koristiti u procesu privatizacije:

- za kupovinu dionica preduzeća, imovine preduzeća i druge imovine koja se bude prodavala u procesu privatizacije do 30. juna 2006. godine, pod uvjetom da učešće pojedinačne ponude ne prelazi 10% od ukupne kupovne cijene;

- za kupovinu stanova na kojima postoji stanarsko pravo do 30. juna 2025. godine u visini do 100% od ukupne cijene.

Istekom rokova iz stava 1. ovog člana potraživanja na Jedinstvenom računu se gase.

Izuzetno od odredbe stava 2. ovog člana rok za kupovinu stanova na kojima postoji stanarsko pravo može se mijenjati zavisno od donošenja i promjena propisa o restituciji.

**V - PRIJELAZNE I ZAVRŠNE ODREDBE**

**Član 19.**

Oblik i sadržaj naloga za prenos i izvoda sa Jedinstvenog računa i visinu naknade po osnovu prometa potraživanja na Jedinstvenom računu utvrđuje Federalno ministarstvo finansija u roku od 210 dana od stupanja na snagu ovog zakona.

**Član 20.**

Direktor Agencije za privatizaciju u Federaciji Bosne i Hercegovine će u roku od 30 dana od stupanja na snagu ovog zakona donijeti Uputstvo o evidenciji i realizaciji potraživanja sa Jedinstvenog računa.

**Član 20a.**

Agencija za privatizaciju u Federaciji Bosne i Hercegovine dostavit će Federalnom ministarstvu finansija bazu podataka o stanju neiskorištenih potraživanja po osnovu stare devizne štednje na Jedinstvenom računu u roku od 30 dana od dana stupanja na snagu ovog Zakona.

**Član 20b.**

*(brisano)*

**Član 21.**

Ovaj zakon stupa na snagu danom objavljivanja u "Službenim novnama Federacije BiH", a primjenjivat će se po isteku 270 dana od dana stupanja na snagu ovog zakona.